Munið að gildandi reglur um útivistartíma barna okkar eru settar með heill barnanna í huga . Að vetrarlagi er börnunum heimilt að vera úti til kl. 22.00 , sami tími alla daga , líka um helgar . Það er mikilvægt að halda útivistarreglur . Vissulega reyna mörg börn að komast eins langt og þau geta og fá að vera lengur úti en lög heimila . Rök þeirra eru gjarnan að allir hinir megi vera úti . Ef foreldrar koma sér saman um að halda ákveðnar reglur , veitist þeim mun auðveldara að fylgja þeim eftir – allir vita þá hvaða reglur eru í gildi . Kannanir hafa sýnt að um 90% foreldra segjast virða útivistartíma barna og unglinga . Við vitum að myrkrið skapar hættur fyrir börnin og tækifæri fyrir þá sem hafa myrkraverk í huga . Útivistarreglur eru settar af yfirvöldum , þeim er skylt að fylgja . Reglurnar eru settar í þeim tilgangi að skapa börnunum öryggi . Að mati sérfræðinga skiptir útivistartími miklu máli í forvörnum . Því lengur sem unglingar eru á róli fram eftir kvöldi þeim mun líklegra er að þeir verði fyrir óæskilegu áreiti og þrýstingi t.d. varðandi áfengi og önnur efni . Ekki þarf annað en að skoða á hvaða tímum sólarhrings börn byrja að fikta með áfengi og aðra vímugjafa og hvenær alvarlegar líkamsárásir og óæskileg kynlífsreynsla á sér stað , til að skilja að útivistarreglur eru ekki settar fram af neinni tilviljun . Eins og áður er sagt þá hefur hið gamalkunna viðkvæði “ allir hinir mega það ” auðveldað mörgum börnum að fá sínu framgengt t.d. varðandi útivistartíma . – Könnum ófeimin hvað hin börnin mega . Hringjum heim til vina barna okkar og ræðum við foreldra þeirra . Berum saman bækur okkar og komumst að því hvernig málum háttar í raun .